### NN 17/2023 (14.2.2023.), Popis značajnih događaja

Vijeće za elektroničke medije

299

Na temelju članka 53. stavka 2. Zakona o elektroničkim medijima (»Narodne novine«, broj 111/21., 114/22), Vijeće za elektroničke medije na sjednici 5-23 održanoj 2. veljače 2023. donosi

POPIS

ZNAČAJNIH DOGAĐAJA

Članak 1.

Ovim popisom utvrđuju se događaji značajni za društvo, te se regulira na koji će način ti događaji biti dostupni javnosti, u izravnom prijenosu, i pod kojim uvjetima ti događaji mogu biti dostupni u cijelosti ili djelomično kao odgođeni prijenos (snimka).

Članak 2.

Nakladnik televizije ne smije na temelju dobivenih isključivih prava emitirati događaje za koje se smatra da su od velike važnosti za društvo na način kojim bi znatnom dijelu javnosti u Republici Hrvatskoj uskratio mogućnost praćenja takvih događaja putem izravnog prijenosa ili odgođenog prijenosa na televiziji slobodnog pristupa.

Članak 3.

Događaji značajni za javnost su:

– Olimpijske igre – ljetne i zimske,

– Paraolimpijske igre – ljetne i zimske,

– Finale Svjetskog i Europskog nogometnog prvenstva za seniorke i seniore, sve utakmice u kojima sudjeluje hrvatska nogometna reprezentacija, kao i utakmice kojima ti događaji počinju,

– Sve utakmice hrvatske nogometne reprezentacije za seniorke i seniore, kod kuće i u gostima,

– Polufinale i finale Hrvatskog nogometnog kupa i utakmice Superkupa (muškarci i žene),

– Finale i polufinale nogometne Lige prvaka, Europske lige i Konferencijske lige ako u njima sudjeluju hrvatski klubovi,

– Finale teniskih Grand Slam turnira (Wimbledon, Roland Garros, US Open, Australian Open) ako u njima nastupaju hrvatski sportaši i sportašice,

– Davis Cup i Billie Jean King Cup – svi mečevi hrvatske teniske reprezentacije,

– Finalna natjecanja svjetskih i europskih prvenstava u bazičnim sportovima (atletika, plivanje, gimnastika) ako u njima nastupaju hrvatski sportaši i sportašice,

– Polufinale i finale svjetskih i europskih prvenstava u ekipnim sportovima (košarka, rukomet, odbojka, vaterpolo) ako u njima sudjeluje hrvatska reprezentacija (u muškoj i ženskoj konkurenciji), kao i kvalifikacijski turniri za nastupe na Olimpijskim igrama,

– Završni turniri europskih klupskih natjecanja u rukometu, košarci, odbojci i vaterpolu ako u njemu sudjeluje hrvatski klub (u muškoj i ženskoj konkurenciji),

– Međunarodni sportski događaji od posebnoj značaja koji se održavaju i organiziraju na području Republike Hrvatske (utrke Svjetskog skijaškog kupa, teniski ATP i WTA turniri, Svjetski veslački kup, atletski mitinzi zlatne kategorije) kao i ostala natjecanja najvišeg ranga,

– Otvaranja i završnice festivala i manifestacija od nacionalnog značaja: Pulski filmski festival, Splitsko ljeto, Dubrovačke ljetne igre, Varaždinske barokne večeri, Osorske glazbene večeri, Sinjska alka, Vinkovačke jeseni, Đakovački vezovi, Festival dalmatinskih klapa Omiš, Festival kajkavskih popevki, Međunarodni dječji festival u Šibeniku i Festival tamburaških pjesama Zlatne žice Slavonije.

Članak 4.

Događaji iz članka 3. mogu biti prikazani u naknadnoj snimci, u cijelosti ili djelomično, kada je to potrebno ili prikladno iz objektivnog razloga javnog interesa, odnosno u slučaju ako:

– se dva ili više događaja odvijaju istovremeno, tada je opravdano da je samo jedan prikazuje u neposrednom prijenosu a ostali u naknadnoj snimci,

– se događaj odvija sa znatnom vremenskom razlikom, pa bi njegovo prikazivanje (i) u naknadnoj snimci omogućilo praćenje tog događaja značajnijem dijelu gledatelja u Republici Hrvatskoj nego (samo) u neposrednom prijenosu,

– ako je (u sportovima pojedinačne konkurencije: tenis, atletika, plivanje) u kratkom vremenskom razdoblju od odvijanja prethodnih razina natjecanja neizvjesno hoće li se u finalna natjecanja plasirati hrvatski predstavnici te ako bi stoga takav neposredan prijenos ozbiljno narušio prethodno utvrđene važnije programske obveze nakladnika,

– odnosno u kombinaciji navedenih primjera, navedenima u alinejama 1. – 3. ovog stavka.

Članak 5.

Danom stupanja na snagu ovoga Popisa prestaje važiti Popis značajnih događaja (»Narodne novine«, br. 47/08., 153/09., 111/21.)

Članak 6.

Popis stupa na snagu osmoga dana od dana objave u »Narodnim novinama«.

Klasa: 612-12/22-01/0087

Urbroj: 114-06/07-23-06

Zagreb, 2. veljače 2023.

Vijeće za elektroničke medije
 Predsjednik Vijeća
 Josip Popovac, v. r.